SEAFCO วิ่งฉิวเกือบ 4% ทุบสถิติ “ออลไทม์ไฮ” ฟากโบรกฯเชียร์ “ซื้อ” ชูเป้า 10.50 บ.
SEAFCO วิ่งฉิวเกือบ 4% ทุบสถิติ "ออลไทม์ไฮ" ฟากโบรกฯเชียร์ "ซื้อ" ชูเป้า 10.50 บ. โดย ณ เวลา 15.44 น. ราคาอยู่ที่ 9.75 บวก 0.35 บาท หรือ 3.72% สูงสุดที่ 9.80 บาท ต่ำสุดที่ 9.40 บาท ด้วยมูลค่าซื้อขาย 138.68 ล้านบาท
12 ต.ค. 2561

ผู้สื่อข่าวรายงานว่า ราคาหุ้น บริษัท ซีฟโก้ จำกัด (มหาชน) หรือ SEAFCO ล่าสุด ณ เวลา 15.44 น. อยู่ที่ 9.75 บวก 0.35 บาท หรือ 3.72% สูงสุดที่ 9.80 บาท ต่ำสุดที่ 9.40 บาท ด้วยมูลค่าซื้อขาย 138.68 ล้านบาท

ทั้งนี้ ราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 3 ก.ย. 2547
ด้าน บล.ฟินันเซีย ไซรัส (12 ต.ค.) แนะนำ “ซื้อ” ราคาเป้าหมาย 10.50 บาท/หุ้น โดยคาดกำไร 3/61 ทำจุดสูงสุดใหม่ แตะระดับ 105 ล้านบาท (เพิ่มขึ้น 13% จากไตรมาสก่อน, เพิ่มขึ้น 133% จากปีก่อน) หนุนจากการเดินหน้าก่อสร้าง 3 โครงการใหญ่เต็มที่ ทั้งรถไฟฟ้าสีส้ม สีชมพู และ One Bangkok บวกกับมาร์จิ้นที่ทำได้ดี จากสัดส่วนงานรับเฉพาะค่าแรงที่สูงขึ้น ปัจจุบันมีงานในมือ 3.5 พันล้านบาท และแนวโน้มเพิ่มขึ้นอีกจากงานที่อยู่ระหว่างประมูลกว่า 6.8 พันล้านบาท ผลักดันให้โมเมนตัมทั้งรายได้ และกำไรจะเป็นขาขึ้นต่อเนื่อง
โดยคงคาดกำไรปี 2561 อยู่ที่ 305 ล้านบาท (เพิ่มขึ้น 45% จากปีก่อน) และโตต่อ 6% ในปีหน้า คงคำแนะนำซื้อ ราคาเหมาะสมปี 2562 ที่ 10.50 บาท ในฐานะผู้ที่ได้รับประโยชน์โดยตรงของการเร่งผลักดันโครงการพื้นฐานของภาครัฐ และการลงทุนภาคเอกชนที่ขยายตัวในโค้งสุดท้ายก่อนการเลือกตั้ง
ทั้งนี้ คาดการณ์กำไรสุทธิไตรมาส 3/61 โตเด่น 13% จากไตรมาสก่อน และ 133% จากปีก่อน เป็น 105 ล้านบาท หนุนจากรายได้งานก่อสร้างคาดอยู่ที่ 760 ล้านบาท (เพิ่มขึ้น 16% จากไตรมาสก่อน, เพิ่มขึ้น 92% จากปีก่อน สูงกว่าปกติที่ทำได้เฉลี่ย 450 ล้านบาทต่อไตรมาส จากการก่อสร้างหลายโครงการใหญ่พร้อมกัน ทั้งรถไฟฟ้าสีส้ม, สีชมพู และ One Bangkok เฟส 1, 2 ด้วย Utilization rate ที่ระดับ 80% ประกอบกับคาดอัตรากำไรขั้นต้นทำได้ดีที่ 22.5% ทรงตัวจากไตรมาสก่อน แต่ปรับขึ้นจาก 17.7% ในไตรมาส 3/60 ซึ่งเป็นผลจากสัดส่วนของงานรับเฉพาะค่าแรงที่เพิ่มขึ้น นอกจากนี้ คาดค่าใช้จ่ายการบริหารต่อรายได้อยู่ที่ 5% ใกล้เคียงไตรมาส 2/61 และปรับลดจาก 8% ใน 3Q17 จากผลของ Economies of scale
อนึ่ง วันที่ 4 ต.ค.61 SEAFCO ประกาศรับงานเพิ่ม 750 ล้านบาท ประกอบด้วยงาน One Bangkok เฟส 4, อาคาร และคอนโด หนุนให้ปัจจุบันมี Backlog ที่ 3.5 พันล้านบาท (รวมรายได้ไตรมาส 3/61) รองรับประมาณการรายได้ทั้งหมดในปีนี้ และ 82% ในปีหน้า นอกจากนี้ คาดว่า SEAFCO จะได้รับงานเข้ามาเติมอย่างน้อย 1.3 พันล้านบาท บนอัตราความสำเร็จ 20% ของงานที่อยู่ระหว่างการเข้าประมูล 44 โครงการ มูลค่ากว่า 6.8 พันล้านบาท
ขณะที่ไตรมาส 4/61 แม้เริ่มรับรู้ One Bangkok เฟส 4 เข้ามาตั้งแต่เดือนต.ค. แต่วันหยุดที่มาก และมีหลายงานอยู่ในช่วงท้ายของการก่อสร้าง จึงคาดว่ากำไรจะชะลอจากไตรมาสก่อน ทั้งนี้ คงประมาณการกำไรสุทธิปี 2561-62 ทำ All Time High ต่อเนื่องที่ 305 ล้านบาท (เพิ่มขึ้น 45% จากปีก่อน) และ 323 ล้านบาท (เพิ่มขึ้น 6% จากปีก่อน) ตามลำดับ
โดยอุตสาหกรรมก่อสร้างได้รับประโยชน์โดยตรงจากกรอบเวลาการเลือกตั้งที่ชัดเจน และเป็นตัวเร่งสำคัญของการลงทุนทั้งภาคเอกชน และรัฐบาล ซึ่ง SEAFCO จะได้รับอานิสงค์จากการเป็นผู้นำก่อสร้างฐานรากเช่นกัน ล่าสุด มีสัญญาณบวกจากเร่งรัดการประมูลเมกะโปรเจคกว่า 20 โครงการ มูลค่ารวม 1 ล้านล้านบาท อาทิ โครงการ EEC, รถไฟทางคู่ 8 เส้นทาง, รถไฟฟ้า 4 สาย คาดเสนอครม. และเปิดประมูลได้ในไตรมาส 4/61 ถึงไตรมาส 1/62 มองว่าโครงการลงทุนภาครัฐที่มีความคืบหน้า และการเร่งประมูลงานในโค้งสุดท้ายก่อนการเลือกตั้งน่าจะเป็นปัจจัยสนับสนุนราคาหุ้นได้ อ้างอิงสถิติการเลือกตั้ง 4 ครั้งที่ผ่านมา พบว่าก่อนเลือกตั้ง 5 เดือน กลุ่มรับเหมาให้ผลตอบแทนเฉลี่ย 4%
 